## Uredba o poticanju ulaganja

### NN 64/2007 (20.6.2007.), Uredba o poticanju ulaganja

# VLADA REPUBLIKE HRVATSKE

**1981**

Na temelju članka 13. stavka 8. Zakona o poticanju ulaganja (»Narodne novine«,
broj 138/2006) Vlada Republike Hrvatske je na sjednici održanoj 15. lipnja 2007.
godine, donijela

## UREDBU

### O POTICANJU ULAGANJA

OPĆE ODREDBE

Članak 1.

1. Uredba o poticanju ulaganja odnosi se na trgovačka društva koja na temelju
Prijave za korištenje poticajnih mjera za ulaganja imaju pravo na ostvarenje
statusa nositelja poticajnih mjera za ulaganje, sukladno Zakonu o poticanju
ulaganja.
Ovom Uredbom propisuje se;
– oblik i obvezni sadržaj Prijave za korištenje poticajnih mjera za ulaganje s
pripadajućim obrascima,
– postupak prijave, odobravanja i korištenja poticajnih mjera za ulaganje, te
– obvezni sadržaj godišnjeg izvješća o korištenju poticajnih mjera za ulaganje.
2. Trgovačka društva u teškoćama, koja ne mogu ostvariti status nositelja
poticajnih mjera za ulaganje, sukladno članku 2. točkama 1. i 3. Zakona o
poticanju ulaganja, jesu ona trgovačka društva koja nisu u stanju vlastitim
sredstvima ili sredstvima vlasnika ili vjerovnika spriječiti gubitke, a kojima
bi bez vanjske pomoći, kratkoročno ili srednjoročno bio ugrožen opstanak.
Neovisno o veličini trgovačkog društva smatra se da je trgovačko društvo u
poteškoćama u sljedećim slučajevima:
– ako je iznos temeljnog kapitala umanjen za više od polovice iznosa, a više od
četvrtine toga kapitala je smanjeno u prethodnih dvanaest mjeseci,
– ako trgovačko društvo ispunjava uvjete za pokretanje stečajnog postupka ili
brisanja iz trgovačkog registra,
– ako je iz financijskih izvješća vidljivo da su u trgovačkom društvu prisutni
tipični pokazatelji da se radi o trgovačkom društvu u poteškoćama, odnosno ako
je iz financijskih izvješća vidljivo negativno kretanje pokazatelja;
likvidnosti, zaduženosti, ekonomičnosti, profitabilnosti i rentabilnosti (rast
gubitaka, smanjenje ukupnog prihoda, rast zaliha, višak kapaciteta, smanjenje
novčanih tijekova, rast duga, porast troškova kamata, pad ili nulta vrijednost
imovine), te ako je trgovačko društvo već insolventno ili je nad njim već
pokrenut stečajni postupak, odnosno brisanje iz trgovačkog registra.
3. Trgovačka društva u industriji čelika i industriji sintetičkih vlakana koja
ne mogu ostvariti status nositelja poticajnih mjera za ulaganje, sukladno članku
2. točkama 1. i 3. Zakona o poticanju ulaganja, jesu ona trgovačka društva koja
pretežito obavljaju djelatnosti definirane Dodatkom I. i Dodatkom II. pravila o
regionalnim potporama iz razdjela 5.b točke I. Odluke o objavljivanju popisa
pravila državnih potpora (»Narodne novine«, broj 121/2006).
4. Trgovačka društva koja obavljaju zamjensko ulaganje ne mogu ostvariti status
nositelja poticajnih mjera za ulaganje sukladno članku 2. točkama 1. i 3. Zakona
o poticanju ulaganja. Zamjenskim ulaganjem smatra se ono ulaganje gdje se
zamjenjuju postojeće zgrade ili oprema/strojevi, ili dijelovi te
opreme/strojeva, s novom zgradom ili opremom/strojevima, s povećanjem
proizvodnog kapaciteta za manje od 25% ili bez promjene u osnovi proizvodnje ili
primijenjenoj tehnologiji. Zamjenskim ulaganjem ne smatra se potpuno rušenje
postojeće zgrade starije od 30 godina, te njezina zamjena novom zgradom, niti
temeljita obnova postojeće zgrade. Obnova se smatra temeljitom ako troškovi
iznose najmanje 50% vrijednosti nove zgrade.
5. Sukladno članku 2. točki 3. Zakona o poticanju ulaganja, trgovačko društvo
koje namjerava koristiti potporu za početno ulaganje, zahtjev za dodjelu
poticajnih mjera podnosi Ministarstvu gospodarstva rada i poduzetništva prije
početka projekta ulaganja. Početak projekta ulaganja, odnosno početak rada na
projektu smatra se: ili početak građevinskih radova ili prva preuzeta obveza u
smislu narudžbe opreme, pri čemu su isključene pripremne studije izvedivosti.
6. Pri izračunu maksimalnog intenziteta potpore za početno ulaganje, propisanog
odredbama članka 2. točke 8. Zakona o poticanju ulaganja, dozvoljena maksimalna
visina porezne povlastice iz članka 4. Zakona o poticanju ulaganja računa se kao
razlika ukupnog maksimalnog intenziteta potpore za početno ulaganje i svih
ostalih dodijeljenih poticajnih mjera iz Zakona o poticanju ulaganja,
uključujući i potpore iz drugih izvora.

Članak 2.

Ovisno o veličini trgovačkog društva kojem se odobrava status nositelja
poticajnih mjera, a s tim i povezani maksimalni intenzitet potpore, sukladno
odredbama članka 2. točke 8. Zakona o poticanju ulaganja, pri utvrđivanju
veličine trgovačkog društva u obzir se uzima klasifikacija veličine trgovačkog
društva, sukladno odredbama Zakona o računovodstvu (»Narodne novine«, broj
146/2005).

PRIJAVA ZA KORIŠTENJE POTICAJNIH MJERA ZA ULAGANJE

Članak 3.

1. Prijava za korištenje poticajnih mjera za ulaganje podnosi se na obrascima
prijave za korištenje poticajnih mjera za ulaganje, koji predstavljaju sastavni
dio ove Uredbe, a sadrži sljedeće:
– obrazac Prijave za korištenje poticajnih mjera za ulaganje (Obrazac P-1)
– opće podatke o podnositelju Prijave za korištenje poticajnih mjera (Obrazac
P-2)
– opis projekta ulaganja (Obrazac P-3)
– specifikaciju opravdanih troškova projekta ulaganja (Obrazac P-4)
– specifikaciju izvora financiranja projekta ulaganja (Obrazac P-5)
– specifikaciju opreme ukupno i opreme koja se namjerava uvoziti, (sukladno
članku 6. Zakona o poticanju ulaganja) (Obrazac P-6)
– specifikaciju otvaranja novih radnih mjesta i usavršavanja povezanih s
projektom ulaganja (Obrazac P-7)
– učinke projekta ulaganja na gospodarstvo Republike Hrvatske. izračunate na
temelju cost/benefit analize (Obrazac P-8)
Sastavni dio Prijave čine i sljedeći prilozi:
– izvod iz sudskog registra podnositelja Prijave za korištenje poticajnih mjera,
ne stariji od tri mjeseca,
– podaci o financijskom stanju ulagatelja, odnosno podnositelja Prijave za
korištenje poticajnih mjera (godišnji financijski izvještaj za prethodne tri
godine, revizorski izvještaj)
– poslovni plan za narednih pet godina, s projekcijom financijskih izvještaja.
2. Uz Prijavu za korištenje poticajnih mjera, podnositelj zahtjeva za odobrenje
statusa nositelja poticajnih mjera za ulaganje može priložiti popis referenci i
ostale priloge koje podnositelj Prijave smatra bitnim za dokazivanje
opravdanosti korištenja poticajnih mjera za ulaganje.

POSTUPAK ODOBRENJA STATUSA NOSITELJA POTICAJNIH MJERA

Članak 4.

1. Na temelju Prijave iz članka 3. ove Uredbe, Ministarstvo gospodarstva rada i
poduzetništva, po prethodno pribavljenim suglasnostima:
– Ministarstva financija – Porezne uprave i Carinske uprave, ukoliko podnositelj
prijave traži i primjenu carinske povlastice iz članka 6. Zakona o poticanju
ulaganja,
– drugih ministarstava u čiji djelokrug spada predmetno ulaganje, te njihovom
prethodno pribavljenom mišljenju,
– Agencije za promicanje izvoza i ulaganja
izdaje Potvrdu, kojom se potvrđuje da podnositelj prijave za korištenje
poticajnih mjera ispunjava uvjete iz Zakona o poticanju ulaganja, te dobiva
status nositelja poticajnih mjera za ulaganje.
2. Potvrdu o dodjeli statusa nositelja poticajnih mjera za ulaganje, ili
obavijest o neispunjavanju uvjeta za ostvarivanje statusa nositelja poticajnih
mjera za ulaganje, Ministarstvo gospodarstva rada i poduzetništva, izdaje u roku
od 60 dana, od dana primanja Prijave, u potpunosti sukladne s odredbama Zakona o
poticanju ulaganja i ove Uredbe.

Članak 5.

1. Ako iz prijave za korištenje poticajnih mjera za ulaganje proizlazi namjera
uvoza opreme i ostvarivanja carinske povlastice iz članka 6. Zakona o poticanju
ulaganja, Potvrda iz članka 4. ove Uredbe sadrži i:
– odredbu da je oprema koja je predmet uvoza podobna za uporabu u svrhu
obavljanja registriranih djelatnosti nositelja povlastica
– specifikaciju opreme koja se uvozi, iskazanu prema tarifnim stavkama u
Carinskoj tarifi, te količini i ukupnoj vrijednosti,
– okvirni rok uvoza opreme.
2. Oslobođenje od plaćanja uvozne carine ostvaruje se podnošenjem potvrde iz
članka 4. ove Uredbe, uz deklaraciju za puštanje robe u slobodan promet,
nadležnoj carinarnici.

Članak 6.

1. Oprema uvezena uz oslobođenje od plaćanja uvozne carine prema članku 6.
Zakona o poticanju ulaganja, ne smije se prodati ili otuđiti po drugoj osnovi,
posuditi, dati drugom na uporabu, u zalog, u najam ili dati kao osiguranje za
druge obveze, bez prethodne pisane obavijesti Carinskoj upravi o tome i prije
izvršenja obračuna carine i plaćanja carinskog duga.
2. U slučaju nastupa okolnosti iz stavka 1. ovoga članka obračun carinske
pristojbe obavlja se po stopi koja se primjenjuje na dan nastupa tih okolnosti,
a na osnovi vrste robe i carinske vrijednosti koju je na taj dan utvrdila ili
prihvatila carinarnica.

Članak 7.

1. Ako iz prijave za korištenje poticajnih mjera za ulaganje proizlazi namjera
korištenja potpore za opravdane troškove otvaranja novih radnih mjesta povezanih
s ulaganjem, odnosno potpora za opravdane troškove usavršavanja povezanih s
ulaganjem iz članaka 7. i 8. Zakona o poticanju ulaganja, Potvrda iz članka 4.
ove Uredbe sadrži:
– odredbu da su novotvorena radna mjesta, kao i usavršavanje, povezana s
provedbom projekta ulaganja, te se otvaraju kao posljedica povećane
učinkovitosti kapaciteta nositelja poticajnih mjera stvorenih ulaganjem, te su
direktno vezana uz aktivnosti projekta ulaganja i omogućuju obavljanje
registriranih djelatnosti nositelja poticajnih mjera,
– visinu bespovratne novčane potpore za otvaranje novih radnih mjesta i potpore
za usavršavanje povezanih s ulaganjem, uz uvjet da visina bespovratne novčane
potpore za usavršavanje povezane s ulaganjem može iznositi maksimalno do 50%
visine bespovratne novčane potpore za otvaranje novih radnih mjesta povezanih s
ulaganjem, a sukladno maksimalno dopuštenim intenzitetima potpore u slučaju
općeg i posebnog usavršavanja, propisanih odredbama članka 8. točke 3. Zakona o
poticanju ulaganja.

Članak 8.

1. Pri utvrđivanju opravdanosti odobrenja bespovratnih novčanih potpora iz
članka 7. ove Uredbe, pod pojmovima: novotvorena radna mjesta i usavršavanje
povezano s ulaganjem, podrazumijeva se zapošljavanje i usavršavanje:
– nezaposlenih osoba koje su prije sklapanja ugovora o radu s nositeljem
poticajnih mjera bili minimalno tri mjeseca prijavljene u evidenciji
nezaposlenih, Hrvatskog zavoda za zapošljavanje,
– osoba koje se prvi puta zapošljavaju i to osoba bez zanimanja, osoba pomoćnih
zanimanja i strukovnih zanimanja, do 25 godina starosti, bez prijave u
evidenciju nezaposlenih,
– osoba koje se prvi put zapošljavaju, stečene srednje, više i visoke stručne
spreme, do 29 godina starosti, bez prijave u evidencije nezaposlenih, Hrvatskog
zavoda za zapošljavanje,
– osoba do 29 godina starosti koje su se prijavile u evidenciju nezaposlenih
Hrvatskog zavoda za zapošljavanje u roku od 90 dana od dana diplomiranja,
stjecanja zvanja/zanimanja po završetku redovnog srednjoškolskog obrazovanja ili
osobe bez zanimanja po završetku osnovnoškolskog obrazovanja.
2. Pri utvrđivanju dinamike odobrenja bespovratnih novčanih potpora iz članka 7.
ove Uredbe, a sukladno članku 10. Zakona o poticanju ulaganja, Ministarstvo
gospodarstva, rada i poduzetništva, odobrit će bespovratnu novčanu potporu iz
članka 7. ove Uredbe po isteku prve godine od otvaranja novih radnih mjesta,
odnosno usavršavanja povezanog s ulaganjem i to uz uvjet da je nositelj
poticajnih mjera u tom roku Ministarstvu gospodarstva rada i poduzetništva dužan
dostaviti:
a) ugovore o radu,
b) obrazac prijave na Hrvatski zavod za mirovinsko osiguranje,
c) obrazac prijave na Hrvatski zavod za zdravstveno osiguranje,
d) financijsku dokumentaciju kojom se utvrđuje ispunjavanje uvjeta za isplatu
bespovratne novčane potpore (prosječan broj zaposlenih i iznos uplaćenih bruto
plaća) – ID obrazac, ovjeren na Poreznoj upravi za razdoblje od 12 mjeseci do
dana dostave zahtjeva,
e) potvrdu o plaćenim obveznim doprinosima za razdoblje od proteklih 12 mjeseci,
f) program usavršavanja,
g) troškovnik usavršavanja koji sadrži:
– račune ili ostale isprave kojima se dokazuje trošak za usavršavanja, izdane od
strane trećih osoba, ovlaštenih te certificiranih za poslove usavršavanja od
strane tijela državne uprave ili drugih ovlaštenih tijela i institucija
Republike Hrvatske i/ili,
– dokaze o troškovima instruktora i mentora, putnim troškovima polaznika
usavršavanja i ostalim tekućim troškovima vezanim uz izvođenje programa
usavršavanja – savjetodavne usluge.
3. Dokazi iz točke 2. podtočaka a), b) i c) ovoga članka dostavljaju se za svaku
pojedinu osobu za koju poslodavac traži isplatu bespovratne novčane potpore.
4. Uz dostavu dokumentacije iz točke 2. ovoga članka, nositelj poticajnih mjera
dužan je Ministarstvu gospodarstva rada i poduzetništva dostaviti i instrument
osiguranja naplate potraživanja u slučaju kršenja odredbi članka 9. Zakona o
poticanju ulaganja – bjanko zadužnicu ovjerenu kod javnog bilježnika.

Članak 9.

1. Ako iz prijave za korištenje poticajnih mjera za ulaganje proizlazi namjera
korištenja bespovratne novčane potpore za dugotrajnu imovinu povezanu s
projektom ulaganja, odnosno korištenje poticajne mjere za osnivanje i razvoj
tehnološko razvojno-inovacijskih centara iz članka 11. točke 4. Zakona o
poticanju ulaganja, potvrda iz članka 4. ove Uredbe sadrži:
– odredbu da dugotrajna imovina, odnosno oprema tehnološko-razvojno-inovacijskog
centra koja predstavlja ulaganje u nositelja poticajnih mjera, predstavlja
opremu klasificiranu kao oprema visoke tehnologije, sukladno međunarodnoj
klasifikaciji opreme koja spada u kategoriju opreme visoke tehnologije, te je
direktno vezana uz aktivnosti projekta ulaganja i omogućuje obavljanje
registriranih djelatnosti nositelja poticajnih mjera,
– visinu bespovratne novčane potpore za dugotrajnu imovinu, odnosno opremu
tehnološko-razvojno-inovacijskog centra koja predstavlja ulaganje u nositelja
poticajnih mjera.

Članak 10.

1. Pri utvrđivanju dinamike odobravanja bespovratne novčane potpore iz članka 9.
ove Uredbe, a sukladno maksimalno dopuštenom intenzitetu potpore iz članka 11.
točke 4. Zakona o poticanju ulaganja, Ministarstvo gospodarstva, rada i
poduzetništva odobrit će bespovratnu novčanu potporu iz članka 9. ove Uredbe
nakon unosa dugotrajne imovine, odnosno opreme tehnološko-razvojno-inovacijskog
centra u vlasništvo nositelja poticajnih mjera, počevši od isteka prve godine
ulaganja, odnosno počevši od isteka prve godine po dobivanju statusa nositelja
poticajnih mjera i to uz uvjet da je nositelj poticajnih mjera u tom roku
Ministarstvu gospodarstva rada i poduzetništva dužan dostaviti;
– financijska izvješća nositelja poticajnih mjera iz kojih je razvidan unos
dugotrajne imovine, odnosno opreme tehnološko-razvojno-inovacijskog centra u
vlasništvo nositelja poticajnih mjera, te se time ispunjavaju uvjeti za isplatu
bespovratne novčane potpore,
– dokaze o izgradnji ili kupnji dugotrajne imovine, odnosno opreme
tehnološko-razvojno-inovacijskog centra sa specifikacijom troškova izgradnje ili
nabave,
– materijalne dokaze da predmetna dugotrajna imovina, odnosno oprema
tehnološko-razvojno-inovacijskog centra, koja predstavlja ulaganje u nositelja
poticajnih mjera, predstavlja opremu klasificiranu kao oprema visoke
tehnologije, sukladno nacionalnoj klasifikaciji opreme.
2. Pod kategorijom opreme visoke tehnologije smatra se ulaganje isključivo u
novu opremu koja se koristi za proizvodno-razvojne i inovacijske procese, a ne
za procese poslovne administracije.
3. Pod pojmom visoke tehnologije smatraju se one industrije i one aktivnosti
koje se temelje na znanju, koje imaju značajan udio ulaganja u istraživanje i
razvoj, relativno brz tehnološki napredak, dugotrajne razvojne faze i potencijal
brzog rasta opsega proizvodnje.

Članak 11.

1. Ako iz prijave za korištenje poticajnih mjera za ulaganje proizlazi namjera
korištenja bespovratne novčane potpore za ulaganje u dugotrajnu imovinu povezanu
s poticajnim mjerama za velike projekte ulaganja – »Projekte ulaganja od
značajnog gospodarskog interesa«, a sukladno članku 12. točkama 3. i 4. Zakona o
poticanju ulaganja, Potvrda iz članka 4. ove Uredbe sadrži:
– odredbu da dugotrajna imovina povezana s velikim projektom ulaganja –
»Projektom ulaganja od značajnog gospodarskog interesa« predstavlja ulaganje u
nositelja poticajnih mjera, te je direktno vezana uz aktivnosti projekta
ulaganja i omogućuje obavljanje registriranih djelatnosti nositelja poticajnih
mjera,
– visinu bespovratne novčane potpore za ulaganje u dugotrajnu imovinu, unesenu u
veliki projekt ulaganja – »Projekt ulaganja od značajnog gospodarskog interesa«.
2. Prijavu za korištenje poticajnih mjera za velike projekte ulaganja, sukladno
članku 12. Zakona o državnim potporama, Ministarstvo gospodarstva, rada i
poduzetništva, dostavit će Agenciji za zaštitu tržišnog natjecanja na odobrenje.

Članak 12.

1. Pri utvrđivanju dinamike odobrenja bespovratnih novčanih potpora iz članka
11. ove Uredbe, a sukladno maksimalno dopuštenim intenzitetima potpora iz članka
12. točaka 3. i 4. Zakona o poticanju ulaganja, Ministarstvo gospodarstva, rada
i poduzetništva, odobrit će bespovratno novčanu potporu iz članka 11. ove Uredbe
nakon unosa dugotrajne imovine u vlasništvo nositelja poticajnih mjera, počevši
od isteka prve godine ulaganja, odnosno počevši od isteka prve godine po
dobivanju statusa nositelja poticajnih mjera i to uz uvjet da je nositelj
poticajnih mjera u tom roku Ministarstvu gospodarstva rada i poduzetništva dužan
dostaviti:
– financijska izvješća nositelja poticajnih mjera kojima se utvrđuje unos
dugotrajne imovine u imovinu nositelja poticajnih mjera,
– izvod iz sudskog registra nositelja poticajnih mjera, kojim se dokazuje unos
vrijednosti dugotrajne imovine u temeljni kapital društva (vlasništvo nositelja
poticajnih mjera), te se time ispunjavaju uvjeti za isplatu bespovratne novčane
potpore,
– građevinsku, odnosno uporabnu dozvolu za izgradnju nove tvornice odnosno
industrijskog postrojenja i izgradnju, dogradnju ili proširenje infrastrukturnih
objekata i priključaka, povezanih s projektom ulaganja,
– specifikaciju troškova izgradnje nove tvornice ili industrijskog postrojenja,
odnosno specifikaciju troškova novih strojeva, odnosno proizvodne opreme,
– specifikaciju troškova izgradnje novih, dogradnje ili proširenja postojećih
infrastrukturnih objekata i priključaka, povezanih s projektom ulaganja,
– račune za kupnju, izgradnju, dogradnju ili proširenje navedene dugotrajne
imovine, izdane od strane trećih osoba,
– materijalne dokaze da udio ulaganja u strojevima, odnosno proizvodnoj opremi
iznosi minimalno 40% od ukupne vrijednosti ulaganja,
– materijalne dokaze da minimalno 50% od kupljenih strojeva, odnosno proizvodnje
opreme predstavlja opremu klasificiranu kao oprema visoke tehnologije, sukladno
nacionalnoj klasifikaciji opreme koja spada u kategoriju opreme visoke
tehnologije.

GODIŠNJE IZVJEŠĆE O KORIŠTENJU POTICAJNIH MJERA ZA ULAGANJE

Članak 13.

1. Godišnja izvješća koja se podnose Ministarstvu gospodarstva, rada i
poduzetništva i Ministarstvu financija – Poreznoj upravi, sukladno članku 13.
točki 5. Zakona o poticanju ulaganja, obvezno sadrže sljedeće podatke:
– godišnja izvješća o poslovanju za proteklu godinu, račun o dobiti i gubitku i
bilancu uz prijavu poreza na dobit,
– visina ulaganja u izvještajnom razdoblju u kunama,
– unos nove opreme – vrsta i vrijednost,
– broj zaposlenih na početku i na kraju izvještajnog razdoblja (Specifikacija po
osiguranicima o obračunanim doprinosima za obvezna mirovinska osiguranja –
Obrazac R-Sm),
– vrsta i korištenje poticajnih mjera u izvještajnom razdoblju,
– obračun dobiti i iznosa porezne povlastice koju nositelj poticajnih mjera
koristi, a sukladno odredbama članka 4. točke 5. Zakona o poticanju ulaganja,
– ostale podatke značajne za korištenje poticajnih mjera, odnosno poreznih i
carinskih povlastica.
2. Nositelj poticajnih mjera za ulaganje, dužan je godišnje izvješće podnijeti
do 30. travnja tekuće godine za proteklu godinu, uz prijavu poreza na dobit u
kojoj je iskazao poreznu olakšicu.
3. Uz godišnje izvješće nositelj poticajnih mjera može priložiti i dodatne
isprave kojima se iskazani podaci dokazuju.

PRIJELAZNE I ZAVRŠNE ODREDBE

Članak 14.

1. Na zahtjev Ministarstva gospodarstva, rada i poduzetništva nositelj
poticajnih mjera dužan je dostaviti i druge tražene podatke potrebne za ocjenu
osnovanosti Prijave iz članka 3. i izvješća iz članka 13. ove Uredbe.
2. Stupanjem na snagu ove Uredbe prestaje važiti Uredba o sadržaju izvješća za
korištenje poticajnih mjera, poreznih i carinskih povlastica te načinu njihova
ostvarivanja (»Narodne novine«, broj 53/2001).

Članak 15.

Ova Uredba stupa na snagu osmoga dana od dana objave u »Narodnim novinama«.

Klasa: 404-01/07-01/01
Urbroj: 5030114-07-1
Zagreb, 15. lipnja 2007.

Predsjednik
**dr. sc. Ivo Sanader**, v. r.

![](dodatni/351621.gif)
![](dodatni/351622.gif)
![](dodatni/351623.gif)
![](dodatni/351624.gif)
![](dodatni/351625.gif)
![](dodatni/351626.gif)
![](dodatni/351627.gif)
![](dodatni/351628.gif)

Uredba, NN 64/2007-1981
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)